ET Euroopa Liidu Teataja C 52/23

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2016/C 52/15)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

„POULET DE L'ARDECHE” / „CHAPON DE L'ARDECHE”

ELi nr: FR-PGI-0005-01296 – 29.12.2014

KPN ( ) KGT ( X )

1. Nimetus(ed)

„Poulet de l'Ardèche” / „Chapon de l'Ardèche”

2. Liikmesriik või kolmas riik

Prantsusmaa

3. Põllumajandustoote või toidu kirjeldus

3.1. Toote liik

Klass 1.1. Värske liha (ja rups)

3.2. Punktis 1 esitatud nimetusele vastava toote kirjeldus

Tooted „Poulet de l'Ardèche” / „Chapon de l'Ardèche” hõlmavad liiki Gallus gallus kuuluvaid kanu ja kohikukki, keda kasvatatakse vabapidamisel looduskeskkonnas.

Nimetusega „Poulet de l'Ardèche” / „Chapon de l'Ardèche” hõlmatud linnud pärinevad vastupidavatest ja aeglase kasvuga tõuliinidest. Kana „Poulet de l'Ardèche” kasvatamisaeg on 81 päeva ja kohikuke „Chapon de l'Ardèche” kasvatamisaeg vähemalt 150 päeva.

Organoleptilised omadused: toodete „Poulet de l'Ardèche” / „Chapon de l'Ardèche” liha on tihke, väherasvane, intensiivse maitse ja tumeda värvusega. Naha ja jalgade värvus võib tõuliinist olenevalt olla erinev (valge või kollakas).

Esitlusviis

— Turustatakse ainult terveid A klassi rümpasid.

— Traditsiooni kohaselt on tervete rümpade turustamisel jooksmed rinnaosa külgedele rinnakuluu alla painutatud.

— Kõik jaotustükid (tükeldamine toimub ainult käsitsi) peavad vastama A klassi esitlusviisi nõuetele.

Toodet turustatakse järgmisel kujul:

— kitkutult ja osaliselt sisikonnast puhastatult (kana rümba miinimumkaal on 1,3 kg ja kohikukel 2,9 kg);

— kuumtöötlemisvalmina (puhastatult ja rupsita jooksmetega kana rümba miinimumkaal on 1,030 kg ja kohikukel 2,530 kg);

— lõiketükkidena.

Osutatud tooteid turustatakse värskelt või külmutatult.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Nimetusega „Poulet de l'Ardèche” / „Chapon de l'Ardèche” hõlmatud linnud on kasvatatud vabapidamisel ja neil on alates 42 päeva vanuselt vaba juurdepääs looduslikult kruusasele puudega kaetud jalutusaeda.

Lindude sööt koosneb valdavalt teraviljast.

— Kasvuperioodil (alates 1. päevast kuni maksimaalselt 28. päevani) on teravilja osatähtsus söödas vähemalt 50 %.

— Nuumaperioodil (alates 29. päevast tapani) on teravilja ja teraviljast valmistatud toodete kaalutud keskmine osatähtsus söödas 80 % või suurem. Kõnealune periood hõlmab nii üldist kui ka viimast kasvuetappi.

Teraviljast valmistatud tooted moodustavad mitte rohkem kui 15 % teravilja ja teraviljast valmistatud toodete kogusest.

Nimetusega „Poulet de l'Ardèche” / „Chapon de l'Ardèche” hõlmatud lindude sööt koosneb 100 % taimedest, minaraalidest ja vitamiinidest. Söödas on vähemalt kahte liiki teravilja. Sööda rasvasisaldus ei tohi ületada 6 %. Lindudele antav sööt ei sisalda mingeid ravimeid (sh koktsidiostaatikume). Lubatud on kasutada ainult looduslikke seedefloora tasakaalustajaid.

3.4. Tootmise erietapid, mis peavad toimuma määratletud geograafilises piirkonnas

Nimetusega „Poulet de l'Ardèche” / „Chapon de l'Ardèche” hõlmatud linnud on kasvatatud määratletud geograafilises piirkonnas. Kasvatusperiood hõlmab ajavahemikku alates ühepäevaste tibude saabumisest põllumajanduslikku majapidamisse kuni lindude tapamajja viimiseni.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Põllumajandusettevõtte kaugus tapamajast on väiksem kui 100 km või vedu põllumajandusettevõttest tapamajja kestab vähem kui 3 tundi. Rümpade tükeldamine toimub ainult käsitsi. Terved linnurümbad turustatakse koos jooksetega.

3.6. Sellise toote märgistamise erieeskirjad, millele registreeritud nimetus viitab

Lisaks linnuliha märgistamist käsitlevate eeskirjadega ette nähtud kohustuslikule teabele, peavad märgisel olema järgmised andmed:

— nimetus „Poulet de l'Ardèche” / „Chapon de l'Ardèche”;

— Euroopa Liidu kaitstud geograafilise tähise sümbol (KGT (IGP));

— tapamaja peab olema identifitseeritav erimärgise järgi (EMÜ märgis) või teavitava märgise kõrvale paigutatud kaalu ja hinnaga varustatud märgise järgi.

4. Geograafilise piirkonna täpne määratlus

Toote „Poulet de l'Ardèche” / „Chapon de l'Ardèche” geograafilise piirkonna kese on Keskmassiivi kesk- ja idaosas asuv Ardèche'i mäestik (Vivarais' mäed). Geograafiline piirkond koosneb järgmiste kantonite territooriumist.

Ardèche'i departemangu (07)

järgmiste kantonite kõik kommuunid: Annonay, Annonay Nord, Annonay Sud, Antraigues-sur-Volane, Burzet, Le Cheylard, Chomerac, Coucouron, Lamastre, Montpezat-sous-Bauzon, Privas, Rochemaure, Saint-Agrève, Saint-Félicien, Saint-Martin-de-Valamas, Saint-Péray, Saint-Pierreville, Satillieu, Serrières, Tournon-sur-Rhône, Vals-les-Bains, Vernoux-en-Vivarais, La Voulte-sur-Rhône; Aubenas' kantoni järgmised kommuunid: Aubenas, Mercuer, Saint-Didier-sous-Aubenas; Thueyts' kantoni järgmised kommuunid: Astet, Barnas, Chirols, Lalevade-d'Ardèche, Mayres, Meyras, Pont-de-Labeaume, Prades, Thueyts; Villeneuve-de-Bergi kantoni järgmised kommuunid: Berzème, Darbres, Lussas, Mirabel, Saint-Gineis-en-Coiron, Saint-Jean-le-Centenier, Saint-Laurent-sous-Coiron, Saint-Pons;

Loire'i departemangu (42)

järgmiste kantonite kõik kommuunid: Bourg-Argental, Pélussin, Saint-Chamond, Saint-Chamond Sud, Saint-Genest-Malifaux; La Grand-Croix' kantoni järgmised kommuunid: Doizieux, Farnay, La Grand-Croix, L'Horme, Lorette, Saint-Paul-en-Jarez, La Terrasse-sur-Dorlay; Rive-de-Gier' kantoni järgmised kommuunid: Châteauneuf, Pavezin, Rive-de-Gier, Sainte-Croix-en-Jarez;

Haut-Loire'i departemangu (43):

järgmiste kantonite kõik kommuunid: Aurec-sur-Loire, Fay-sur-Lignon, Le-Monastier-sur-Gazeille, Monistrol-sur-Loire, Montfaucon-en-Velay, Le-Puy-en-Velay Est, Le-Puy-en-Velay Sud-Est, Saint-Didier-en-Velay, Saint-Julien-Chapteuil, Sainte-Sigolène, Tence, Yssingeaux; Bas-en-Basset' kantoni järgmised kommuunid: Bas-en-Basset, Malvalette; Le Puy-en-Velay Nordi kantoni järgmised kommuunid: Chaspinhac, Malrevers, Le Monteil;

Retournaci kantoni järgmised kommuunid: Retournac; Saint-Paulieni kantoni järgmised kommuunid: Lavoûte-sur-Loire, Saint-Vincent; Solignac-sur-Loire'i kantoni järgmised kommuunid: Le Brignon, Cussac-sur-Loire, Solignac-sur-Loire; Vorey kantoni järgmised kommuunid: Beaulieu, Chamalières-sur-Loire, Mézères, Rosières, Vorey.

5. Seos geograafilise piirkonnaga

Geograafilise piirkonna eripära

Toote „Poulet de l'Ardèche” / „Chapon de l'Ardèche” geograafiline piirkond hõlmab Vivarais' mägesid, mis asuvad peamiselt Ardèche'i departemangu territooriumil kuid hõlmavad ka Haute-Loire'i departemangu idaosa ja Loire'i departemangu lõunaosa. Piirkonna üks eripäradest on asjaolu, et kõik siinsed kommuunid asuvad mägipiirkonnas või tasandikel mägede jalamil; piirkonnale iseloomulikud ebasoodsad olud, mis on seotud kõrguse, maapinna kalde ja kliimaga, piiravad oluliselt siinse ekstensiivpõllunduse maakasutusvõimalusi.

Geograafilise piirkonna kliima on sõltuvalt aastaajast kas mäestikuline või mandriline, temperatuurierinevused on suured, üleminekuaastaajad väga lühikesed ja ilm tuuline.

Geograafilisele piirkonnale on iseloomulik vanast tardkivimist (graniit ja kildalised kivimid) moodustunud pinnas. Need kivimid on küll väga kõvad kuid kergesti lõhenevad, mistõttu on pinnas jalutusaias, kus kodulinde peetakse, väga kiviklibune.

Ardèche'i departemangu põhjaaladel 1960. aastatel alguse saanud kohalik linnukasvatus sai tõelise hoo sisse 1980. aastatel, pärast seda, kui põllumajandustootjad moodustasid 1985. aastal tootekaitseühingu „Syndicat de Défense des Volailles Fermières de l'Ardèche”.

Spetsifikaadis kehtestatud nõuetele vastavat toodet „Poulet de l'Ardèche” / „Chapon de l'Ardèche” valmistatakse lindudest, keda kasvatatakse vabapidamisel looduskeskkonnas, mis ei ole sobilik põllukultuuride või intensiivse karjakasvatuse jaoks; linde kasvatatakse taime- (puuviljad, marjad, läätsed) ja karjakasvatusega tegelevates väikestes ja keskmise suurusega (keskmiselt 35 hektarit) perefarmides, ning piiratud ulatusega sobivatel maatükkidel.

Et säilitada kanakasvatuse traditsioone, on linnukasvatajad orienteeritud ekstensiivsele tootmisele ja lindude vabapidamisele. See seab piirangud lindude pidamistihedusele nii hoonetes kui ka jalutusaias. Teraviljal on kanade söödas suur osakaal, see on kooskõlas Ardèche'i piirkonna põllumajandustootjate tavadega, mille kohaselt anti lindudele jalutusaias leitavale söödale lisaks teravilja, mis on toodetud põllumajandusettevõtte vähestel põldudel.

Lindudel on vaba juurdepääs jalutusaiale, mis võimaldab rahuldada nende liikumisvajadust ja täiendada nende söödaratsiooni (muru, putukad). Selleks et parandada konarliku pinnasega ja kohalikele ilmastikutingimustele avatud jalutusaedade kasutust, istutasid põllumajandustootjad palju puid (vähemalt 30 puud kohalikust liigist 400 m2 suuruse ala kohta), mis ühtaegu ergutab kanu õue minema ja suurendab nende liikuvust ning kaitseb neid päikese ja tuule eest.

Linnukasvatajad on ka valinud looduslike tingimustega kohanenud tõuliinid – linnud on rahulikud, vastupidavad ja liikuvad ning kohanenud jalutusaia eripäradega. Lisaks on kõnealustele tõuliinidele iseloomulik aeglane kasv, mistõttu on kanade tapavanus keskmisest kõrgem.

Lindude viimine ühe korraga ja tapamajja transportimisele seatud ajaline piirang aitab vältida lindude stressi.

Toote eripära

Nimetusega „Poulet de l'Ardèche” / „Chapon de l'Ardèche” hõlmatud linde kasvatatakse vabapidamisel looduskeskkonnas.

Toote „Poulet de l'Ardèche” / „Chapon de l'Ardèche” organoleptilisel vaatlusel tulid esile toote järgmised iseloomulikud omadused võrreldes muude turul pakutavate samaväärsete toodetega:

— nii valge (rinnaliha) kui ka punane (kintsuliha) liha on tihkem;

— liha rasvasisaldus on väiksem, maitse intensiivsem ja värvus tumedam.

Jaotustükid on saadud ainult käsitsi tükeldamisel. Kui toodet „Poulet de l'Ardèche” / „Chapon de l'Ardèche” turustatakse tervena, on jooksmed rinnaosa külgedele rinnakuluu alla painutatud.

Põhjuslik seos

Toote „Poulet de l'Ardèche” / „Chapon de l'Ardèche” seos geograafilise piirkonnaga põhineb nii kõnealuse toote mainel kui ka linnukasvatuse oskusteabel.

Traditsioonilise linnukasvatuse säilitamiseks on linnukasvatajad orienteeritud väiketootmisele ja lindude vabapidamisele (pidamistiheduse piirang, kõrge tapavanus, ligipääs jalutusaeda).

Aeglase kasvuga vastupidavate tõuliinide kasutamine, teravilja suur osatähtsus söödas ning konarliku pinnasega jalutusaedade loomine, kus leidub seedimiseks vajalikku looduslikku liiva, võimaldab kasvatada kodulinde, kelle liha on tunnustatud maitseomadustega – tihke ja intensiivse maitsega. Teravilja suur osatähtsus söödas on vajalik intramuskulaarse rasva tekkeks ja seega liha maitseomaduste kujunemiseks.

Jalutusaia konarlik pinnas soodustab suurte lihaste (eelkõige kintsude) arengut ning rasvkoe vähenemist, mistõttu on toote „Poulet de l'Ardèche” / „Chapon de l'Ardèche” rasvasisaldus vähene.

Toodet „Poulet de l'Ardèche” / „Chapon de l'Ardèche” valmistatakse lindudest, kelle tapavanus on keskmisest kõrgem, mis tagab liha tumedama värvuse ja intensiivsema maitse.

Lindude tapaeelse stressi vähendamine aitab säilitata liha lõppkvaliteeti, sellele aitab kaasa ka rümpade turustamine kas käsitsi tükeldatult või tavapäraselt tervena.

Toote „Poulet de l'Ardèche” / „Chapon de l'Ardèche” maine tuleneb nii lindude traditsioonilisest kasvatusviisist kui ka toote organoleptilistest omadustest. Alates 1980ndadest aastatest on toote mainet aidanud suurendada nii linnukasvatussektori areng (sadakond linnukasvatajat, üle 150 kanala) kui ka toote turustamine kogu Kagu-Prantsusmaal ja kaugemalgi. Seda tõendavad mitmed auhinnad. Toode on pälvinud medaleid mitmelt põllumajandusmessilt – 1993. a hõbemedal, 1996. a pronksmedal, 1997. a hõbemedal. Toode „Poulet de l'Ardèche” / „Chapon de l'Ardèche” on ka mitme tippkoka ja Ardèche'i piirkonna restoranide menüüs, samuti on toodet saadetes ja reisijuhtides tutvustatud seoses selliste retseptidega nagu „Suprême de poulet de l'Ardèche aux écrevisses” (kana „Poulet de l'Ardèche” vähitäidisega kints) ja „Chapon de l'Ardèche en deux cuissons, morilles et vin jaune” (hautatud kohikukk „Chapon de l'Ardèche” mürklite ja kollase veiniga). Toote edule on kaasa aidanud linnukasvatajate kohalolu müügikohtades, et tutvustada tootmismeetodit ja asjakohaseid retsepte.

Viide spetsifikaadi avaldamisele

(Käesoleva määruse artikli 6 lõike 1 teine lõik)

https://www.inao.gouv.fr/fichier/CDCPouletChapondelArdeche.pdf

(1) ELT L 343, 14.12.2012, lk 1.